Νικόλαος Παπαθεοδώρου

Ο Νικόλαος Παπαθεοδώρου (10 Φεβρουαρίου 1886 - 28 Δεκεμβρίου 1944) ήταν Έλληνας αξιωματικός του Λιμενικού Σώματος που διετέλεσε αρχηγός αυτού.

Βιογραφικά στοιχεία 

Γεννήθηκε στην Αθήνα στις 10 Φεβρουαρίου 1886 και ήταν ξάδερφος του Αθανάσιου Σπανίδη. Ακολούθησε σταδιοδρομία στο Πολεμικό Ναυτικό, από το οποίο, όμως, μετατάχθηκε το 1919, με τον βαθμό του υποφροντιστή, στο Λιμενικό Σώμα. Την περίοδο 1925 - 1927 διετέλεσε λιμενάρχης Πειραιά ενώ το 1940 ήταν παρών στον τορπιλισμό της Έλλης ως επόπτης των μέτρων ασφαλείας του Λ.Σ. στην Τήνο. Κατά την έκρηξη του ελληνοιταλικού πολέμου έφερε τον βαθμό του πλοιάρχου ενώ για ένα μικρό διάστημα (26 Οκτωβρίου - 24 Νοεμβρίου) διετέλεσε Αρχηγός του Λιμενικού Σώματος. Έφτασε μέχρι τον βαθμό του Υποναυάρχου.

Κατά τη διάρκεια των Δεκεμβριανών, στις 28 Δεκεμβρίου 1944 δολοφονήθηκε στον Πειραιά από μέλη του ΚΚΕ.

Πηγές

Έλληνες αξιωματικοί του Λιμενικού Σώματος
Δολοφονίες
Αρχηγοί του Λιμενικού Σώματος (Ελλάδα)